# Alzina dels Colls

L'alzina dels Colls (Quercus ilex subsp. ballota), o l'Alzina Grossa, és un arbre que es troba al municipi de Casserres (el Berguedà).

## Dades descriptives

* Perímetre del tronc a 1,30 m: 3,80 m.
* Perímetre de la base del tronc: 7,59 m.
* Alçada: 16,5 m.
* Amplada de la capçada: 28,6 m.
* Altitud sobre el nivell del mar: 635 m.

## Entorn

Es troba entre prats de conreu de secà, amb taques de bosquets de carrasca i pi pinyer als voltants, amb algun roure i alguna servera, argelaga, romaní, botja d'escombres, trèvol pudent, ravenissa blanca, amarant, blet, trèvol, pastanaga silvestre, corretjola i barbera. Pel que fa a la fauna, s'hi observa el falcó mostatxut, el tudó, el repicatalons, el pardal comú, l'oreneta vulgar, la cadernera, la merla i el gratapalles.

## Aspecte general

És la carrasca amb més biomassa i un dels arbres amb més amplada de Catalunya. Presenta gran ufanor, tot i que també té acumulació d'aigua a la creu, la qual cosa li produeix putrefacció externa (aquest problema es podria solucionar aportant algun sistema de drenatge o d'evacuació de l'aigua acumulada). El seu port és realment enorme i amplíssim. L'incendi que afectà el Berguedà el juliol de 1994 en va socarrimar part de la capçada, però posteriorment rebrotà normalment.

## Curiositats

És una alzina que fa d'amorriador, això vol dir que és objecte de cura. La capçada es corona de manera episòdica i la seua base, sempre horitzontal, indica el límit del mossec del ramat. La funció dels amorriadors és acollir els ramats, especialment els migdies de juliol i agost en els moments de màxima radiació solar. Els ramats s'hi amorrien, és a dir, fan la migdiada sota l'ombra.

## Referències literàries

| « | Alzina dels Colls Enmig d'una dolça llenca, Un grup de branques encisen la mirada Un arbre molt dens envelleix la carena Una alzina omnipresent, una alzina estimada Sempre desperta i alçada Amb mancança de por a la flama És i serà amada Aguantant un centenari de fama Exemple per les alzines nascudes Noves en un món despietat amb la natura. Frondosa i plena de matolls, Aquesta ets tu, Alzina dels Colls (Mireia Amat i Escútia, abril del 2005) | » |

## Accés

S'ha d'accedir al poble de Casserres des de l'autovia Manresa-Berga (C-16) i després prendre la carretera BV-4132 fins al poble. Un cop allà, cal dirigir-se al centre del poble per la carretera general fins a arribar al camí de Cardona, el qual queda a l'esquerra. Seguint el carrer (que anirà ascendint cap a un turonet), i quan gairebé hom sigui al capdamunt, després de passar per uns camps, es veurà un xalet en obres a l'esquerra. En aquest punt el camí es bifurca i cal triar la pista de la dreta i, pocs metres més enllà, a la dreta, hom veurà uns camps i l'alzina al fons. GPS 31T 0403494 4651005.

## Referències

* ↑ Al Nomenclàtor oficial de toponímia major de Catalunya hi consta amb aquest nom.
* 1 2 3 4 5 6 Boada, Martí; Boada, Arnau, 2011. Arbres remarcables de Catalunya. 100 ombres colossals. Edicions Brau, Figueres. ISBN 9788496905535. Pàgs. 106-107.
* ↑ Alzina dels Colls - Parcs naturals -Generalitat de Catalunya Arxivat 2016-03-03 a Wayback Machine. (català)
* ↑ Alzina dels Colls - Fonollet (català)

## Enllaços externs

* Geocaching (català)
* Llocs especials del Berguedà (català)